Document ID: 31994D0140

Reference:
4.3.1994
DA
De Europæiske Fællesskabers Tidende
L 61/27
KOMMISSIONENS AFGØRELSE
af 23. februar 1994
om nedsættelse af et rådgivende koordineringsudvalg for bekæmpelse af svig
(94/140/EF)
KOMMISSIONEN FOR DE EUROPÆISKE FÆLLESSKABER HAR —
under henvisning til traktaten om oprettelse af Det Europæiske Fællesskab, og
ud fra følgende betragtninger :
En hensigtsmæssig forvaltning af Fællesskabets finansielle midler indebærer blandt andet, at svig til skade for Fællesskabets budget bekæmpes effektivt ;
det er først og fremmest medlemsstaterne, der har ansvaret for at træffe konkrete foranstaltninger til bekæmpelse af svig, og der er behov for et snævert samarbejde mellem medlemsstaterne og Kommissionen ;
ifølge artikel 209 A i traktaten skal medlemsstaterne træffe de samme foranstaltninger til bekæmpelse af svig, der skader Fællesskabets finansielle interesser, som til bekæmpelse af svig, der skader deres egne finansielle interesser, med henblik herpå skal de med bistand fra Kommissionen samordne deres indsats for at beskytte Fællesskabets finansielle interesser og bekæmpe svig ;
Kommissionen har ligeledes som led i sine generelle opgaver et stort ansvar for, at Fællesskabets budget gennemføres korrekt, og at traktatens bestemmelser overholdes ;
Kommissionen bør derfor rådgives af et udvalg bestående af repræsentanter for medlemsstaterne, som kan høres i alle spørgsmål vedrørende forebyggelse, samarbejde mellem medlemsstaterne indbyrdes og mellem medlemsstaterne og Kommissionen, bekæmpelse af svig og alle andre spørgsmål vedrørende den retlige beskyttelse af Fællesskabets finansielle interesser ;
de eksisterende udvalgs arbejdsopgaver er begrænset til bestemte sektorer, og de ændres ikke; der er imidlertid behov for et samlet overblik over problemerne vedrørende svig til skade for Fællesskabets budget, der bør derfor nedsættes et udvalg, der kan tage hele problematikken op til behandling ;
da udvalget således skal dække alle aspekter af problematikken, og hver medlemsstat skal være passende repræsenteret og på en måde, der er i overensstemmelse med dens forvaltningsmæssige struktur, bør udvalget bestå af to repræsentanter for hver medlemsstat —
TRUFFET FØLGENDE AFGØRELSE :
Artikel 1
Der nedsættes ved Kommissionen et rådgivende koordineringsudvalg for bekæmpelse af svig, herefter benævnt »udvalget«.
Artikel 2
1.   For at forbedre tilrettelæggelsen af bekæmpelsen af svig kan udvalget høres af Kommissionen om alle spørgsmål vedrørende forebyggelse og bekæmpelse af svig og uregelmæssigheder samt alle spørgsmål om samarbejde mellem medlemsstaterne indbyrdes og med Kommissionen, såfremt disse spørgsmål overskrider de enkelte sektorielle udvalgs beføjelser.
Udvalget kan høres af Kommissionen om alle spørgsmål vedrørende den retlige beskyttelse af Fællesskabets finansielle interesser.
2.   Ethvert medlem af udvalget kan anmode Kommissionen om, at udvalget høres om et spørgsmål, der henhører under udvalgets kompetence.
Artikel 3
1.   Udvalget består af to repræsentanter for hver medlemsstat, der kan bistås af to personer ansat i de pågældende tjenestegrene.
2.   Udvalgets formandskab varetages af en repræsentant for Kommissionen.
3.   Der kan nedsættes arbejdsgrupper for at lette udvalgets arbejde.
Artikel 4
1.   Udvalgets sekretariatsopgaver varetages af Kommissionen.
2.   Formanden kan indbyde enhver person, der har særlig kompetence på et område, som er sat på dagsordenen, til at deltage i arbejdet som ekspert. Eksperter deltager kun i drøftelserne af de spørgsmål, der har givet anledning til deres tilstedeværelse.
3.   Repræsentanter for de pågældende tjenestegrene i Kommissionen deltager i udvalgets møder.
4.   Udvalget træder sammen efter indkaldelse fra Kommissionen.
Artikel 5
1.   Udvalget drøfter spørgsmål, som Kommissionen har ønsket udtalelse om. Afstemning finder ikke sted.
2.   Anmoder Kommissionen udvalget om udtalelse, kan den fastsætte en frist for, hvornår udtalelsen skal være afgivet.
3.   Synspunkter fremsat af medlemsstaternes repræsentanter optages i mødereferatet.
Artikel 6
Deltagerne er forpligtet til ikke at videregive oplysninger, som de gennem deres arbejde i udvalget eller arbejdsgrupperne har fået kendskab til, hvis Kommissionen over for udvalget har tilkendegivet, at den ønskede udtalelse eller det forelagte spørgsmål har fortrolig karakter, jf. i øvrigt traktatens artikel 214.
Artikel 7
Denne afgørelse får virkning fra den 1. mars 1994.
Udfærdiget i Bruxelles, den 23. februar 1994.
På Kommissionens vegne
Peter SCHMIDHUBER
Medlem af Kommissionen

Summary:
EU's koordineringsudvalg for bekæmpelse af svig
EU's koordineringsudvalg for bekæmpelse af svig
RESUMÉ AF:
Afgørelse 94/140/EF om nedsættelse af et rådgivende koordineringsudvalg for bekæmpelse af svig i EU
HVAD ER FORMÅLET MED AFGØRELSEN?
              
Med afgørelsen nedsættes et rådgivende koordineringsudvalg for bekæmpelse af svig (Cocolaf), der har til formål at opbygge et samarbejde mellem EU-landene og Europa-Kommissionen om at bekæmpe og sikre retsforfølgelse af svig*.
HOVEDPUNKTER
En repræsentant for Kommissionen fungerer som formand for Cocolaf, der består af to repræsentanter fra hvert EU-land, der kan bistås af to repræsentanter fra de kompetente nationale myndigheder.
For at etablere et tæt, regelmæssigt og mere effektivt samarbejde mellem de kompetente myndigheder i EU-landene om bekæmpelse af svig i overensstemmelse med artikel 325 i traktaten om Den Europæiske Unions funktionsmåde kan Kommissionen konsultere Cocolaf i alle sager vedrørende:
bekæmpelse og retsforfølgelse af svig og alle andre ulovlige aktiviteter, der kan påvirke EU’s økonomiske interesser negativt
samarbejde mellem EU-landene eller EU-landene og Kommissionen om at beskytte EU’s økonomiske interesser.
Cocolaf støtter det arbejde, der udføres af Det Europæiske Kontor for Bekæmpelse af Svig (OLAF), der efterforsker korruption og misbrug i EU's institutioner samt svig i forbindelse med EU’s budget. Cocolaf supplerer ligeledes Hercule III-programmet, der støtter projekter, der blandt andet skal styrke samarbejdet mellem EU-landene, Kommissionen og OLAF om bekæmpelse af svig.
Cocolaf kan efter aftale med Kommissionen nedsætte arbejdsgrupper om specifikke emner. I den sammenhæng er følgende fire undergrupper blevet nedsat:
Gruppen for bekæmpelse af svig: fremmer samarbejdet mellem relevante nationale myndigheder i EU-landene og Kommissionen gennem udveksling af erfaringer og god praksis inden for bekæmpelse af svig (f.eks.
erfaringer med vurdering af risiko for svig
udveksling af konstateret svigagtig praksis
erfaringer med udarbejdelse og gennemførelse af nationale eller sektormæssige strategier, politikker eller tiltag osv. til bekæmpelse af svig).
Gruppen for rapportering og analyse af svig og andre uregelmæssigheder: har fokus på at indføre og diskutere statistiske analyser over indberettede tilfælde og varetager andre relevante emner i forbindelse med udarbejdelse af artikel 325-rapporten.
AFCOS-gruppen (koordineringstjenester for bekæmpelse af svig): udveksler erfaringer og god praksis inden for efterforskningssamarbejde mellem OLAF og de nationale myndigheder ifølge forordningen, der regulerer OLAF's efterforskningsarbejde (forordning (EU, Euratom) nr. 883/2013).
OLAF's Kommunikatornetværk om Bedrageribekæmpelse (OAFCN): samler talspersoner og PR-folk fra relevante nationale myndigheder og OLAF til drøftelse af mediestrategier og fremme af kommunikation om forebyggelse og bekæmpelse af svig.
Kommissionen står for mødeindkaldelse samt sekretariatsopgaver for Cocolaf.
BAGGRUND
              
Artikel 325 i traktaten om Den Europæiske Unions funktionsmåde pålægger EU-landene at bekæmpe svig på EU-niveau på samme måde, som de bekæmper svig, der påvirker deres egne økonomiske interesser. Kommissionen har ansvaret for korrekt gennemførelse af EU's budget. Derfor blev det besluttet at nedsætte et udvalg, der dækker alle aspekter af svig i forbindelse med EU's budget.
* VIGTIGT BEGREB
              
Svig: bedrag i ond tro med økonomisk eller kriminel vinding for øje.
HOVEDDOKUMENT
            
Kommissionens afgørelse 94/140/EF af 23. februar 1994 om nedsættelse af et rådgivende koordineringsudvalg for bekæmpelse af svig (EUT L 61, 4.3.1994, s. 27-28)
Efterfølgende ændringer til beslutning 94/140/EF er indarbejdet i grundteksten. Denne konsoliderede udgave har ingen retsvirkning.
seneste ajourføring 25.07.2016